L-elezzjoni tal-mexxejja ġġib magħha ħafna attività f'kull partit politiku. Lil hinn mill-iskop primarju li jkun hemm tiġdid u ideat ġodda biex il-partit jibqa' rilevanti, dawn l-elezzjonijiet iservu wkoll ta' test importanti għar-relazzjonijiet varji fi ħdan il-partit. Huwa naturali u anke san li l-partiti jkunu maqsuma f'fazzjonijiet jew klikek li jappoġġjaw kandidati partikolari. Dan juri li l-partit mhuwiex wieħed omoġenju jew passiv, iżda wieħed mimli b'nies li għandhom ideat u aspirazzjonijiet varji. Madankollu, biex dawn l-ideat u l-aspirazzjonijiet jitwettqu, fl-aħħar mill-aħħar kulħadd irid jagħraf in-neċessità tal-għaqda. Hekk biss jista' finalment jinkiseb suċċess fuq livell nazzjonali. U dan huwa l-partit politiku tal-lum, li xempju tiegħu kien proprju l-Partit Laburista matul l-aħħar ġimgħat. Kien partit li ma jibżax jiddibatti ideat differenti, partit li ma jħallix il-possibbiltà ta' kunflitti ċċaħħdu mill-possibilità tal-għażla. Kull min jaspira għal xi kariga ta' tmexxija għandu jkun liberu li jitfa' l-kandidatura tiegħu mingħajr ma din tiġi interpretata bħala sfida diretta lill-kandidati l-oħra. Mill-banda l-oħra, id-delegati għandhom ikunu ħielsa li jagħżlu l-mexxejja u d-deputati mexxejja tal-partit tagħhom. Wara kollox, dawn id-delegati huma l-persuni li jridu jaħdmu id f'id mal-mexxejja biex iwasslu l-messaġġ tal-partit 'il barra mill-kwartieri u l-każini. Dan huwa rwol kruċjali, għax il-politika ssir għall-poplu, u mhux għal dawk li jimmilitaw fil-partiti biss. Għalhekk huwa importanti li l-partit jasal f'kull komunità u saħansitra jkun parti minnha. Għandu jkun possibbli għal dawk kollha li jaqblu mal-viżjoni tal-partit li jħossuhom huma wkoll parti minnu. Dan iwassalna biex nistaqsu fejn jista' jkun hemm titjib fis-sistema mħaddma mill-partiti politiċi ewlenin bħalissa. Dawn il-mistoqsijiet mhux dejjem ikunu milqugħa b'mod pożittiv minn kulħadd, iżda l-partiti jridu jkunu kuraġġużi biżżejjed biex jiddiskutuhom. Ma jistax wieħed ma jistaqsix, fost l-oħrajn kemm qed ikunu effettivi l-kumitati lokali biex iwasslu l-partit għand in-nies. Jew jekk għadhiex adattata s-sistema li biha jinħatru d-delegati. Inkella jekk tagħmilx sens li l-ħaddiema tal-partit u l-kunsilliera eletti mill-poplu f'isem il-partit ma jkollhomx sehem fl-għażla tal-mexxejja tagħhom. Il-midja hija neċessarja biex il-messaġġ tal-partit jixxandar, u fir-realtà tal-lum saret kruċjali iktar minn qatt qabel. Madankollu, din waħedha mhix biżżejjed. Il-poplu ma jemminx biss f'partit għax jarah fuq it-televiżjoni, fil-gazzetti jew fuq l-internet. Fid-dinja tal-lum, fejn il-poplu huwa bbumbardjat minn kull naħa b'reklami ta' kull tip li kollha jwiegħdu riżultati straordinarji, hemm iċ-ċans li x-xogħol u l-pjanijiet tal-partit isiru parti minn din ir-retorika jew jintilfu fil-geġwiġija. Għalhekk il-poplu, bħal Tumas, irid imiss b'idejh biex verament jemmen. Irid jisma' dwar ix-xogħol tal-partit minn persuni li jaf u li jafda. Irid iħoss il-frott ta' dan ix-xogħol f'ħajtu u fil-komunità. Irid iħoss li huwa wkoll għandu rwol fil-futur tal-partit. Id-Deputat Mexxej għall-Affarijiet tal-Partit m'għandux biċċa xogħol faċli quddiemu, u jirrikjedi l-appoġġ ta' dawk kollha li għandhom il-Partit Laburista għal qalbhom. Hekk biss jista' dan il-partit iħares lejn rebħa elettorali oħra li permezz tagħha jkompli jibdel għall-aħjar il-ħajja tal-poplu Malti.